一國一制

一國一制，即係一個中華人民共和國，同一個社會主義制度，同一國兩制相對。意思係香港或者未來統一台灣之後，廢除特別行政區，由中華人民共和國中央人民政府直接統治。呢個係習近平2012年做咗中共中央總書記成為最高領導人之後，外界多次提出嘅政治觀點。隨著2020年全國人民代表大會強行通過並喺香港實施《港版國安法》之後，呢一個觀點成為美國政府嘅官方立場。

2020年6月30號，全國人大常委會未經諮詢或香港人同意通過嘅《港版國安法》引起咗多方質疑，認為香港原來嘅一國兩制已經變成一國一制。2021年3月，第十三屆全國人大四次會議再一次唔問過香港人，通過《全國人大關於完善香港選舉制度嘅決定》，部份政治立場上反共嘅香港市民認為咁樣做完全顛覆咗香港選舉制度，象徵一國兩制正式邁向一國一制。

中國政府同親中派立場 
呢一個觀點並唔係中國共產黨同中華人民共和國政府嘅官方立場，但重點強調「一國兩制」嘅「一國」唔畀討論，「一國」係「兩制」嘅首要前提。另外，有人對喺香港推行「一國一制」表態支持或反對。2019年香港反送中運動期間，中共官媒《環球時報》社評對呢一個觀點進行過具體嘅反駁。

不過，喺2016年，親中派作家屈穎妍曾向時任全國人大常委會委員長張德江去信，提出期待喺香港實行“一國一制”。

香港政治
中華人民共和國政治